X'inhi l-Bauhaus Ewropea l-Ġdida? Il-Bauhaus Ewropea l-Ġdida tittraduċi l-Patt Ekoloġiku Ewropew f'bidla tanġibbli fil-prattika li ttejjeb il-ħajja tagħna ta' kuljum, fil-bini, fl-ispazji pubbliċi, iżda wkoll fil-moda u fl-għamara. Il-Bauhaus Ewropea il-Ġdida għandha l-għan li toħloq stil ta' ħajja ġdid li jqabbel is-sostenibbiltà mad-disinn tajjeb, li jeħtieġ inqas karbonju u li huwa inklużiv u affordabbli għal but kulħadd, filwaqt li jirrispetta d-diversità li għandna fl-Ewropa u lil hinn minnha. Minn fejn ġej il-finanzjament u kemm se jiġi allokat għas-sejħiet? Liema huma l-programmi tal-UE li se jiġu mobilizzati? Hemm żewġ linji ewlenin ta' finanzjament pubbliku possibbli: finanzjament fil-livell tal-UE u permezz tar-riżorsi u l-inizjattivi proprji tal-Istati Membri. Il-Bauhaus Ewropea l-Ġdida se tibni fuq il-programmi eżistenti tal-UE u se timmobilizzahom permezz tal-ewwel sett ta' sejħiet għall-proposti apposta mnedija fl-2021 u fl-2022. Fost l-oħrajn, dawn se jiġu minn programmi bħal Orizzont Ewropa u l-Missjonijiet tiegħu, il-Programm tas-Suq Uniku jew LIFE, u l-Fond Ewropew għall-Iżvilupp Reġjonali. B'mod aktar speċifiku, se jkun hemm madwar €85 miljun iddedikati għal proġetti ġodda tal-Bauhaus Ewropea l-Ġdida mill-programmi tal-UE msemmija hawn fuq fis-snin 2021 u 2022. Ħafna programmi tal-UE se jintegraw ukoll il-Bauhaus Ewropea l-Ġdida bħala element ta' kuntest jew prijorità mingħajr baġit dedikat definit minn qabel. Bosta azzjonijiet komplementari huma previsti wkoll permezz ta' sejħiet u azzjonijiet aktar ġeneriċi li fihom il-Bauhaus Ewropea l-Ġdida se tkun jew waħda mill-prijoritajiet inkella element ta' kuntest. L-appoġġ finanzjarju permezz tal-programmi tal-UE għandu l-għan li jimmobilizza r-riżorsi tal-Istati Membri u l-investimenti privati. B'mod partikolari, l-Istati Membri se jiġu mistiedna jintroduċu l-Bauhaus Ewropea l-Ġdida fl-istrateġiji soċjoekonomiċi u territorjali tagħhom kif ukoll jimmobilizzaw il-partijiet rilevanti tal-pjanijiet tagħhom għall-irkupru u r-reżiljenza. X'inhuma r-rekwiżiti ewlenin u min jista' japplika għas-sejħiet differenti għall-proposti? Hemm objettiv ġenerali kondiviż fis-sejħiet kollha: appoġġ lil proġetti li għandhom elementi estetiċi, sostenibbli, u inklużivi ta' trasformazzjoni. Madankollu, il-kriterji speċifiċi tal-eliġibbiltà u tal-għażla jiddependu minn kull Programm tal-UE u kull sejħa speċifika. Is-sejħiet se jinfetħu kemm għall-awtoritajiet pubbliċi, kif ukoll għal negozji ġodda u inizjattivi taċ-ċittadini. L-informazzjoni rilevanti kollha dwar l-opportunitajiet possibbli ta' finanzjament, inklużi links għas-sejħiet kif ukoll qafas bi skeda ta' żmien mehmuża miegħu, tinsab fuq is-sit web uffiċjali tal-Bauhaus Ewropea l-Ġdida. X'inhi l-iskeda ta' żmien għall-ewwel ħames dimostraturi? Meta se naraw l-ewwel effetti konkreti tal-Bauhaus Ewropea l-Ġdida? Il-Kummissjoni ddefiniet l-ewwel elementi għall-implimentazzjoni tal-Bauhaus Ewropea l-Ġdida b'għadd ta' azzjonijiet li jibdew issa, f'Settembru 2021. Dan il-pakkett inizjali jinkludi sejħa għall-ewwel ħames dimostraturi li se jkollhom il-funzjoni li jagħtu bidu għat-trasformazzjoni fil-prattika. Is-sejħa, iffinanzjata taħt Orizzont Ewropa, se tkun miftuħa għall-applikazzjonijiet f'Settembru 2021 u se tibqa' għaddejja sal-25 ta' Jannar 2022. Imbagħad, l-applikazzjonijiet se jkunu evalwati minn grupp ta' esperti magħżula, li se jagħżlu l-ewwel ħames proġetti fir-rebbiegħa tal-2022. Mewġa ġdida ta' proġetti pilota se tinfetaħ għall-applikazzjonijiet bejn is-snin 2022 u 2023. Għal aktar informazzjoni, jekk jogħġbok żur is-sit web tagħna . X'se jkun ir-rwol tal-Istati Membri fil-Bauhaus Ewropea l-Ġdida? L-Istati Membri għandhom rwol kruċjali x'jaqdu fis-suċċess tal-implimentazzjoni fil-prattika. Mill-promozzjoni tal-proċessi parteċipattivi ta' kodisinn għall-kapaċità li jiġi appoġġat il-finanzjament ta' proġetti ta' trasformazzjoni lokali, il-Bauhaus Ewropea l-Ġdida se teħtieġ il-kooperazzjoni sfiqa mill-Istati Membri. Lil hinn mill-programmi u l-fondi mmexxija mill-Kummissjoni, il-finanzjament ta' proġetti tat-tip tal-Bauhaus Ewropea l-Ġdida se jirrikjedi l-kooperazzjoni sfiqa mal-awtoritajiet nazzjonali, reġjonali u lokali. Dawn l-awtoritajiet jistgħu, pereżempju, jimmobilizzaw il-fondi ta' ġestjoni kondiviżi tagħhom (eż. mill-Pjanijiet tagħhom għall-irkupru u r-reżiljenza, jew mill-programmi operattivi tagħhom taħt il-finanzjament tal-politika ta' koeżjoni). L-Istati Membri se jiġu mistiedna jafdaw entità bħala punt ta' kuntatt għall-inizjattiva Bauhaus Ewropea l-Ġdida, biex jgħaqqdu u jikkoordinaw l-isforzi fil-pajjiż rispettiv tagħhom u jieħdu sehem f'network informali mifrux mal-UE kollha għall-iskambju tal-informazzjoni u tal-esperjenza. Kif se jaħdem il-Laboratorju tal-Bauhaus Ewropea l-Ġdida? Il-Laboratorju tal-Bauhaus Ewropea l-Ġdida se jaħdem b'mod parteċipattiv u transsettorjali mar-Round Table ta' Livell Għoli, l-imsieħba uffiċjali, il-proġetti appoġġati, u dawk kollha li jixtiequ u jistgħu jikkontribwixxu għall-implimentazzjoni konkreta tal-inizjattiva - minn awtoritajiet u organizzazzjonijiet lokali/reġjonali/nazzjonali/internazzjonali sal-industrija u s-soċjetà ċivili. L-għodod, is-soluzzjonijiet, u l-azzjonijiet ta' politika li se jħaffu t-trasformazzjoni fil-prattika se jiġu kokreati, prototipati, u ttestjati minnu. Il-Laboratorju se jaħdem fuq għadd ta' suġġetti ewlenin, inklużi l-kriterji għal strateġija ta' tikkettar tal-Bauhaus Ewropea l-Ġdida, it-tfassil ta' mekkaniżmi ta' finanzjament innovattivi, l-analiżi u l-esperimentazzjoni regolatorji u indikaturi ewlenin tal-prestazzjoni. X'inhi ċ-ċerimonja mistennija tal-Premjijiet tal-Bauhaus Ewropea l-Ġdida li se sseħħ fis-16 ta' Settembru? Il-premjijiet tal-2021 jagħtu viżibbiltà lill-prattiki, l-eżempji, u il-kunċetti tajbin li juru b'mod ċar it-tliet valuri tal-Bauhaus Ewropea l-Ġdida: is-sostenibbiltà, l-estetika, u l- inklużjoni. Dawn l-eżempji għandhom jew diġà jkunu qiegħdin jiġu implimentati jew, jekk ikunu ġejjin minn studenti u professjonisti żgħażagħ, iwittu t-triq għall-ġejjieni. Hemm għaxar kategoriji ta' premjijiet - minn “prodotti u stil ta' ħajja”, sa “postijiet ridisinjati għal laqgħat u skambji”. Għal kull waħda mill-għaxar kategoriji, se jkun hemm ukoll fergħa speċifika “Stilel Promettenti tal-Bauhaus Ewropea l-Ġdida”, miftuħa għal dawk li għandhom inqas minn 30 sena. L-idea hija illi l-ġenerazzjoni żagħżugħa tiġi appoġġata u mħeġġa tkompli tiżviluppa ideat ġodda u kunċetti eċċitanti. Ir-rebbieħa ta' kull kategorija se jirċievu: Matul iċ-ċerimonja tal-Premjijiet, il-premjijiet se jitqassmu mill-Kummissarju għall-Koeżjoni u r-Riformi, Elisa Ferreira, u mill-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel. X'inhuma l-eżiti ewlenin tal-fażi tal-kodisinn, u kif ikkontribwew l-inputs miġbura għat-tfassil tal-Komunikazzjoni? Matul il-fażi tal-kodisinn, irċevejna aktar minn 2,000 kontribuzzjoni permezz tas-sit web tal-Bauhaus Ewropea l-Ġdida mill-Ewropa kollha u lil hinn minnha. In-nies ġew mistiedna jaqsmu l-isfidi, il-viżjonijiet, l-ideat u l-eżempji għall-proġett. Il-proċess tal-kodisinn ippermetta lill-Kummissjoni illi tidentifika erba' “assi tematiċi” għall-implimentazzjoni tal-Bauhaus Ewropea l-Ġdida: a) il-konnessjoni mill-ġdid man-natura; b) il-kisba mill-ġdid tas-sens ta' appartenenza; ċ) il-prijoritizzazzjoni tal-postijiet u tan-nies li l-aktar għandhom bżonnha, u d) l-adozzjoni ta' mentalità fit-tul li tqis iċ-ċiklu tal-ħajja fl-ekosistema industrijali. Din il-fażi ispirat ukoll il-prinċipji ewlenin li se jsawru il-modi ta' ħidma fuq l-implimentazzjoni tagħha: approċċ f'diversi livelli, parteċipattiv u transsettorjali. Min huma l-atturi u l-komunitajiet li ħadu sehem fil-fażi tal-kodisinn? Matul il-fażi kollha tal-kodisinn ta' sitt xhur, l-Inizjattiva tal-Bauhaus Ewropea l-Ġdida ġiet diskussa ma' udjenzi varji, minn periti għal xjenzati, minn organizzazzjonijiet tal-akkomodazzjoni soċjali għall-industrija, minn tfal u studenti tal-arti għal awtoritajiet pubbliċi. B'kollox saru aktar minn 200 konverżazzjoni multidixxiplinari, u aktar minn 2,000 kontributur ikkondividew l-ideat, l-isfidi u l-viżjonijiet tagħhom direttament permezz tas-sit web tal-Bauhaus Ewropea l-Ġdida. Barra minn hekk, aktar minn 8,500 spettatur segwew il-konferenza online. F'din il-fażi, l-appoġġ kemm tas-Sħab tal-Bauhaus Ewropea l-Ġdida uffiċjali kif ukoll tal-Membri tar-Round Table ta' Livell Għoli kien essenzjali, billi dawn kienu qed jaħdmu bħala amplifikaturi li jattivaw in-networks tagħhom u jistimulaw konverżazzjonijiet ġodda. F'dak li jikkonċerna r-rwol tal-kontributuri, il-Bauhaus Ewropea l-Ġdida naturalment attirat interess kbir mis-settur tal-bini (periti u inġiniera), l-aktar minħabba r-referenza espliċita għad-dinja arkitettonika inkorporata f'isem il-proġett. Sensiela ta' avvenimenti topiċi ppjanati direttament ma' u għal gruppi speċifiċi ta' organizzazzjonijiet appoġġat il-ħidma biex jintlaħqu setturi mhux irrappreżentati (jew inqas irrappreżentati). Dan, flimkien mal-integrazzjoni ta' sħab minn diversi oqsma, tejjeb id-diversità settorjali. Għal aktar informazzjoni, jekk jogħġbok ikkonsulta l-ewwel anness tal-Komunikazzjoni. Kif jista' wieħed ikun parti mill-Bauhaus Ewropea l-Ġdida? Kull min jixtieq jinvolvi ruħu b'mod attiv jista' jfittex fil-komunità dejjem tikber tal-imsieħba uffiċjali tal-Bauhaus Ewropea l-Ġdida u jaqsam l-ideat tiegħu ma' organizzazzjonijiet illi jmexxu attivitajiet marbuta ma' qasam speċifiku ta' interess. Huwa possibbli wkoll illi wieħed isir sieħeb uffiċjali, jinvolvi ruħu lokalment u jagħmel kuntatt ma' organizzazzjonijiet lokali biex jipproduċi proposta għal proġett Bauhaus Ewropea l-Ġdida madwar il-pilastri ewlenin tagħna ta' sostenibbiltà, estetika, u inklużjoni. Il-Kummissjoni tippubblika bullettin u taġġorna regolarment is-sit web uffiċjali, inkluż dwar l-opportunitajiet ta' finanzjament rilevanti. Kif inhu maħsub illi l-Bauhaus Ewropea l-Ġdida se ttejjeb il-firxa globali tagħha lil hinn mill-Ewropa? Filwaqt illi l-biċċa l-kbira tal-programmi tal-UE mmobilizzati s'issa jiffukaw b'mod kbir fuq l-UE, l-iskambju tal-esperjenza u l-prattika jrid ikun globali. Is-sejħa għal sħab uffiċjali se tibqa' miftuħa. Barra minn hekk, il-konverżazzjoni se titwessa' kemm madwar l-Ewropa kif ukoll lil hinn minnha, b'mod partikolari permezz tal-Festival tal-Bauhaus Ewropea l-Ġdida annwali, illi se jiġi organizzat għall-ewwel darba mill-Kummissjoni fir-rebbiegħa tal-2022. Il-Kummissjoni tistrieħ fuq l-assistenza tar-Round Table ta' Livell Għoli, tal-imsieħba uffiċjali u tal-partijiet interessati kollha biex titqajjem kuxjenza u jiġi promoss id-dibattitu lil hinn mill-fruntieri tal-Istati Membri tagħna. X'inhuma l-objettivi ewlenin tal-Festival tal-Bauhaus Ewropea l-Ġdida? Il-ħolqien ta' sens ta' komunità huwa kruċjali biex jinżamm il-momentum madwar il-proċess ta' bidla kkawżat mill-Bauhaus Ewropea l-Ġdida. Sabiex tippermetti l-viżibbiltà għal dawk li joħolqu l-bidla, biex taqsam u tiddibatti l-progress u r-riżultati, u biex trawwem l-involviment taċ-ċittadini, il-Kummissjoni se tlaqqa' “Il-Festival tal-Bauhaus Ewropea l-Ġdida” għall-ewwel darba fir-rebbiegħa tal-2022. Il-Festival se jinkludi tliet komponenti: L-ewwel edizzjoni tal-festival se ssir fi Brussell u se tkun organizzata u ffinanzjata mill-Kummissjoni. Mill-2023 'il quddiem, abbażi tal-esperjenza mill-ewwel edizzjoni, il-Kummissjoni se tipprevedi kunċett għal avveniment annwali li idealment għandu jinkludi postijiet kemm fl-UE kif ukoll lil hinn minnha. Għal aktar informazzjoni: Stqarrija għall-istampa